效陶潛體詩十六首 七
作者：白居易
朝代：唐

paragraphs: 中秋三五夜，明月在前軒。
臨觴忽不飲，憶我平生歡。
我有同心人，邈邈崔與錢。
我有忘形友，迢迢李與元。
或飛青雲上，或落江湖間。
與我不相見，於今四五年。
我無縮地術，君非馭風仙。
安得明月下，四人來晤言。
良夜信難得，佳期杳無緣。
明月又不駐，漸下西南天。
豈無他時會，惜此清景前。